denunsiasjon
Store norske leksikon,Jus,Jus generelt
Denunsiasjon er et gammelt ord for angivelse, melding. I juridisk sammenheng er ordet blant annet brukt om melding til offentlig myndighet om en tilsiktet eller utført forbrytelse.
I formueretten er denunsiasjon blitt brukt om forskjellige meldinger i forbindelse med overdragelse av fordringer, særlig om melding til debitor om at et såkalt enkelt gjeldsbrev er avhendet (gjeldsbrevlova av 17. februar 1939 § 29). I prosessen brukes denunsiasjon (litis denunciatio) om et varsel til tredjeperson med sikte på å trekke vedkommende inn i et verserende søksmål.I folkeretten forstår man ved denunsiasjon en erklæring fra en stats side om at den ikke lenger anser seg bundet av en traktat. Med mindre særskilte omstendigheter foreligger, vil slik denunsiasjon være et folkerettsbrudd. Les mer i Store norske leksikon rettsvesen rettshistorie